PÅ TUR TIL BANGLADESH MED GRUNDTVIG, TAGORE, GANDHI OG FREIRE  
  
For mange studenter i India og Bangladesh er Nikolai F.S. Grundtvig (1783-1872) et selvsagt forbilde og historisk ikon når tema er nasjonal identitet, livslang læring og utvikling i vid forstand. Hva kommer det av? Grundtvig var faktisk et navn da India fikk sin selvstendighet etter at britene trakk seg ut i 1949. Tidligere i årundret ble flere viktige personer fra ulike land i verden inspirert av Grundtvig. Et aktuelt, pedagogisk svar, er prosjektet *Life Long Learning.* Det er en bevegelse som arbeider for en helhetlig utdannelsespolitikk som kan løfte analfabeter og fattige ut av deres fastlåste utenforskap, og utvikle de beste i samfunnet til en holistisk forståelse av hva det vil si at et land vokser og møter tidens utfordringer nasjonalt og internasjonalt. De fire historiske forbilder for prosjektet *Life Ling Learning* er ved siden av Grundtvig, brasilianeren Paulo Freire (1921-1997), og inderne Mahatma Ghandi 1869-1948) og Rabindranath Tagore (1861-1941). Med hver sine forskjellige - og felles - profil, fungerer de som pedagogiske inspirasjonskilder og samlingspunkter. For to år siden deltok jeg som Grundtvigspesialist på en konferanse i Kolkata i India. Indiske studenter la fram sine papers som de fikk kommentarer på. Mitt Grundtvig-foredrag kastet lys over hans hjerteretorikk. Studentene fikk kommentarer på sine framlegg. Alle papers var preget av studentenes ønske om å endre sine lokale oppgaver i et videst mulig perspektiv.   
  
Nylig deltok jeg i det muslimske landet Bangladesh på en tilsvarende konferanse i Dhaka. Selv for en nomade som meg (misjonærbarn, Japan), er inntrykkene sterke og påtrengende, farger, frodighet, fattigdom, forurensing, følelsen og ubehaget ved å være opplagt priviligert. Mest inntrykk gjorde likevel studentene jeg møtte, og tildels foredragsholdere og andre sentrale aktører i *Life Long Learning.* På 15 minutter fortalte jeg med bilder (powerpoint) om hvordan Grundtigs sangpoesi har vært en rød tråd i mitt liv som forsker, prest og kvinne mellom Japan og på ulike steder i Norge. Jeg sang en grundtvigstrofe og forsøkte å få fram lyse og mørke sider i mitt livs kamper for å finne vei. Resultatet var at studentene flokket seg omkring meg etterpå for å fortelle om sine liv, spørre meg om mine inntrykk av deres land og deres liv. En av de, forøvrig ansatt, vinket meg bestemt bort og sa hva mitt innspill hadde gjort med henne. Hun så min kamp og min styrke, og ville fortelle om sin kamp og sin styrke og sine utfordringer. Vi fikk en halv time i februarsolas skarpe lys. Det lyste av hennes liv så langt, og hun trengte sårt et samtalerom som ellers ikke var mulig å få i hennes liv av ulike grunner.   
  
Etter at konferansen var over, ble jeg tatt med på en bokmesse midt i Dhaka, hvor bøkenes konkrete renhet sto i stil med klesdrakter og hodepynt - mens bybildet ellers oste av eksos, kloakklukt, fattigdommens jerngrep og bilenes kyklopiske tuting i et trafikkbilde de færreste vestlige ville klart å forholde seg til som sjåfører. Jeg var på jakt etter Tagores klassiske bok *Gitanjali*, et sentralt verk av samfunnsbyggeren og poeten, han som har laget både nasjonalhymnen i Bangladesh og i India. Rundt bordet hos en kunstner dagen derpå sang en musikkterapeut og de andre begge hymnene for meg. Tidligere hadde vi vært på kontoret til noen av arrangørene av konferansen, hvor den samme damen sang Tagore, og jeg sang Grundtvig, vekselvis. Jeg sa forsiktig til henne: "Kanskje du og jeg kunne laget en CD med Grundtvig og Tagores folkelige sanger, som et dialogprosjekt." Hun ble fyr og flamme og argumenterte overfor de ulike lederne vi møtte for prosjektet. Det foregikk på urdu, så jeg skjønte ikke hva de sa. Men temperaturen på samtalen var til å ta og føle på. Kanskje ser prosjektet dagens lys en gang?   
  
Siden jeg for tiden ikke er knyttet til noe betalende universitet gjennom stilling, er jeg ekstra takknemlig for økonomisk støtte til turen og konferansen fra det norske Grundtvigselskap og fra Den norske Presteforening. Det dekket til sammen store deler av utgiftene til reise og opphold.   
  
Med alderen øker de kryssende spors mirakler. Jeg viste i mitt faglig, personlige innspill bla a bilder av mitt første besøk i India (Mombay) da jeg var liten, og for første og siste gang red på en hvit hest. Siden jeg ikke la skjul på dramatisk tunge tak i eget liv, tror og håper jeg at min fortelling ikke representerte et overflødig bidrag til tradisjonell forskjellstenkning mellom de under og overpriviligerte. Jeg ønsker å vise noe tredje: hva vi har felles, som forpliktende muligheter begge veier, lokalt, globalt og universelt. Moder jord trenger sårt samlet oppmerksomhet i konkrete og visjonære, kjærlige lys.   
  
Synnøve Sakura Heggem